**Citeşte-mă, te rog! - vol. Culori pe eşafod**

*Aura Dan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Citeşte-mă, te rog!

vol. Culori pe eşafod

Când vine dorul pentru mine

te uită şi, te rog,

citeşte!

În părul meu, să afli taine

care îţi vor ameţi sufletul

şi te vor face să rodeşti;

apoi, în ochii mei

vei afla marea

cu aripi de valuri, cu spumele de viu,

cu fluturi de apă

care îţi vorbesc în vis, despre mine;

citeşte!

În inima mea

şi ai să simţi zenitul, iubirea

care bate ritmic c-un tunet în vara permanentă;

mai citeşte atent şi-n sufletul meu

şi vei avea imaginea clară a tot ce simt,

tot ce gândesc

şi cât de mult te iubesc…

În frunze, să citeşti, apoi

ai să descoperi acolo versuri, cânturi

şi foarte mult alb

într-o pictură desăvârşită a naturii.

Te uită, citind şi la cascadele de cuvinte,

şi la fântânile arteziene ce-aruncă litere,

şi la istoria pe care mi-o doresc ordonată, fierbinte,

şi la timpul pe care-l las fără jupoane,

şi la clipele pe care le smulg, una câte una,

din ochiul soarelui…

Citeşte-mă, te rog!